KIRJALLINEN KYSYMYS E-0168/03 esittäjä(t): Ria Oomen-Ruijten (PPE-DE) komissiolle. Politiikka MRSA-bakteerin torjumiseksi.



Virallinen lehti nro 268 E , 07/11/2003 s. 0075 - 0076



KIRJALLINEN KYSYMYS E-0168/03 esittäjä(t): Ria Oomen-Ruijten (PPE-DE) komissiolle (29. tammikuuta 2003) Aihe: Politiikka MRSA-bakteerin torjumiseksi Unionilla ei ole tällä hetkellä yhteistä politiikkaa MRSA-bakteerin leviämisen torjumiseksi. Eri jäsenvaltioissa toimitaan eri tavoin tässä asiassa. Esimerkiksi Alankomaissa on otettu käyttöön useimpiin muihin Euroopan valtioihin verraten erittäin tiukat varotoimenpiteet. Politiikka on ollut menestyksekäs, sillä Alankomaat kuuluu niiden maiden joukkoon, joissa MRSA:n esiintymistiheys on pienin. Eri maissa harjoitettujen politiikkojen erilaisuuden vuoksi bakteerin pelätään leviävän ja siksi on ulkomailta tulevien potilaiden vaikea päästä Alankomaiden sairaaloihin. 1. Voiko komissio kertoa, miten jäsenvaltioiden politiikat MRSA-bakteerin leviämisen estämiseksi eroavat toisistaan? 2. Pitääkö komissio unionin yhteistä politiikkaa tarpeellisena, kun otetaan myös huomioon ulkomaisten potilaiden mahdollisuus käyttää jäsenvaltioiden sairaaloita? 3. Aikooko komissio ryhtyä kansanterveyttä koskevan uuden toimintaohjelman puitteissa toimiin kyseisenlaisen yhteisen politiikan edistämiseksi? David Byrnen komission puolesta antama vastaus (3. maaliskuuta 2003) 1. Mikrobilääkeresistenssin eurooppalaisen seurantajärjestelmän (EARSS), jota komissio on rahoittanut, tuoreimmasta raportista(1) näkyy, että metisilliiniresistentin Staphylococcus aureus (MRSA) -bakteerin osuus on yli 30 prosenttia Etelä-Euroopan maissa sekä Irlannissa ja Yhdistyneessä kuningaskunnassa. Pohjois-Euroopan maissa MSRA:ta esiintyy bakteremiapotilailla sitä vastoin vain alle 1 prosentissa tapauksista. Eurosurveillance (komission tukema tiedote) teki joulukuussa 2000 selvityksen antibioottiresistenssiä koskevista nykyisistä valvontastrategioista yhteisössä(2). Selvityksessä 15 jäsenvaltion kansanterveysviranomaiset vastasivat kyselyyn, jossa selvisi, että useimmat jäsenvaltiot julkaisevat erityisesti sairaaloissa saatujen tartuntojen (esim. MRSA) ehkäisemiseen tähtääviä ohjeita. Selvityksessä ei kuitenkaan kerrota tarkemmin MRSA:n leviämisen ehkäisemiseen tähtäävien strategioiden sisällöstä. Neuvoston suosituksella mikrobilääkkeiden maltillisesta käytöstä ihmislääketieteessä(3) on kuitenkin tarkoitus varmistaa, että kansallisella tasolla toteutetaan erityisiä strategioita mikrobilääkeresistenssin hillitsemiseksi. Suosituksessa edellytetään jäsenvaltioiden raportoivan komissiolle suosituksen täytäntöönpanosta marraskuuhun 2003 mennessä. Näistä raporteista saadaan tarkempaa tietoa jäsenvaltioiden strategioista. 2. Kyseisessä neuvoston suosituksessa annetaan komissiolle tehtäväksi tukea jäsenvaltioiden toimia hillitä mikrobilääkeresistenssiä tartuntatautien epidemiologisen seurannan ja valvonnan verkoston kautta. Neuvoston suositus ja mikrobilääkeresistenssin torjuntaa koskeva yhteisön strategia(4) muodostavat perustan niille yhteisön toimille, joihin komissio aikoo vielä ryhtyä jäsenvaltioiden kanssa. Komissio muistuttaa arvoisaa parlamentin jäsentä siitä, että EY:n perustamissopimuksessa korostetaan, että jäsenvaltioilla on edelleen vastuu terveyspalvelujen ja sairaanhoidon järjestämisestä ja tarjoamisesta. 3. Kansanterveysalan uudessa toimintaohjelmassa mikrobilääkeresistenssi (myös MRSA) on tärkeimpiä painopisteitä. Vuoden 2003 työsuunnitelmassa etusijalle asetetaan hankkeet, joissa kehitetään periaatteita ja ohjeita mikrobilääkkeiden järkevää käyttöä koskeviksi parhaiksi toimintatavoiksi. Työsuunnitelman painopisteisiin kuuluu myös tukea tietojenvaihtoa ja yhteisöille ja sairaaloille tarkoitettujen koulutus- ja toimintaohjelmien koordinointia. (1) EARSS:in johtoryhmä, neuvoa-antava lautakunta ja kansalliset edustajat. EARSS:in vuosiraportti 2001. Bilthoven, Alankomaat, heinäkuu 2002, 95 sivua. ISBN-numero: 90-6960-098-6. Saatavana osoitteessa www.earss.rivm.nl. (2) Therre H. Kansalliset politiikat mikrobilääkeresistenssin ehkäisemiseksi tilanne 17:ssä Euroopan maassa loppuvuodesta 2000. Eurosurveillance 2001; 6: 5-14. (3) EUVL L 34, 5.2.2002. (4) Euroopan yhteisöjen komissio, komission tiedonanto mikrobilääkeresistenssin torjuntaa koskevasta yhteisön strategiasta, KOM(2001) 333 lopullinen.